FCK Summer Camp i AB Tårnby uge 31
06. marts 2017 kl. 20:33
I samarbejde med F.C. København giver AB Tårnby dig til sommer mulighed for at træne og spille som de danske mestre og europæiske helte på FCK Summer Camp.
På FCK Summer Camp trænes individuelle færdigheder, såsom førsteberøringer, finter og afslutninger - og de trænes i sammenspil med dine medspillere. Alle får mulighed for at lære nye færdigheder eller finpudse detaljen på eksisterende færdigheder, når der skal afdribles modstandere, laves bandespil og scores mål.
Med FCK Summer Camp ønsker vi at give deltagerne fodboldtræning baseret på de øvelser og metoder, som F.C. København bruger i det daglige arbejde med børn og unge. Vi forventer derfor, at deltagerne er indstillede på en camp, hvor det sportslige er i ligeså høj fokus som det sociale, og at man deltager for at lære og udvikle sine fodboldfærdigheder.
Det er afgørende for F.C. København, at FCK Camp rammer bredt. FCK Summer Camp hos AB Tårnby er for alle fra årgang 2003 til 2010, drenge og piger, samt favner flere fodboldniveauer - vi matcher med andre på nærliggende niveau og alderstrin. Fælles for alle er glæden ved fodbolden.
FCK Summer Camp afholdes hos AB Tårnby i uge 31, fra d. 31. juli til 4. august – alle dage fra kl. 9 til 15. Prisen vil være 1.995,- inklusive en lækker frokost og to gange frugt hver dag. Deltagerne får også en tøjpakke med i prisen.